Neuvoston suositus, annettu 5 päivänä kesäkuuta 2001, lasten ja nuorten alkoholinkäytöstä



Virallinen lehti nro L 161 , 16/06/2001 s. 0038 - 0041



Neuvoston suositus, annettu 5 päivänä kesäkuuta 2001, lasten ja nuorten alkoholinkäytöstä (2001/458/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 152 artiklan 4 kohdan toisen alakohdan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Yhteisön toimintaan sisältyy perustamissopimuksen 3 artiklan 1 kohdan p alakohdan mukaisesti myötävaikuttaminen korkean terveyden suojelun tason saavuttamiseen. (2) Perustamissopimuksen 152 artiklan mukaisesti kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu. (3) Terveyskasvatus ja -valistus mainitaan nimenomaisesti perustamissopimuksen 152 artiklassa, ja ne ovat yhteisön politiikan ensisijaisia tavoitteita kansanterveysalalla. (4) Neuvoston ja neuvostossa kokoontuneiden jäsenvaltioiden hallitusten edustajien 29 päivänä toukokuuta 1986 alkoholin väärinkäytöstä antamassa päätöslauselmassa(2) todetaan, että alkoholin väärinkäytön lisääntyminen on kansanterveyden ja yhteiskunnan hyvinvoinnin kannalta erittäin huolestuttavaa, että alkoholijuomien valmistus, myynti ja jakelu on useimpien jäsenvaltioiden talouden kannalta merkittävää, että Euroopan laajuisesti olisi suositeltavaa saada aikaan yhteisaloite alkoholin väärinkäytön ehkäisemiseksi ja että komission, asiaan liittyviä eri etunäkökohtia tarkkaan pohtiessaan, on noudatettava tasapainoista politiikkaa tähän tavoitteeseen pääsemiseksi ja tehtävä tarvittaessa ehdotuksia neuvostolle. (5) Euroopan yhteisön terveysstrategiaa koskevassa komission tiedonannossa ja ehdotuksessa Euroopan parlamentin ja neuvoston päätökseksi kansanterveysalan toimintaohjelman (2001-2006) hyväksymisestä mainitaan alkoholinkäyttö yhtenä alana, jolla erityistoimia ja -toimenpiteitä voidaan toteuttaa(3). (6) Tämä suositus on ensimmäinen askel kohti laajemman lähestymistavan kehittämistä kaikkialla Euroopan yhteisössä, (kuten käy ilmi 5 päivänä kesäkuuta 2001 annetuista neuvoston päätelmistä, jotka koskevat yhteisön strategiaa alkoholiin liittyvien haittojen vähentämiseksi). (7) Terveyden edistämistä, terveydestä tiedottamista, terveyskasvatusta ja -koulutusta koskevan yhteisön toimintaohjelman (Euroopan parlamentin ja neuvoston päätös N:o 645/96/EY(4)) yhtenä tavoitteena on alkoholin väärinkäytön ja siitä johtuvien terveydellisten ja sosiaalisten seurausten ennaltaehkäisyä koskevien analyysien, arviointien ja kokemusten vaihdon edistäminen sekä ennaltaehkäisyä ja seurauksia koskevien toimien tukeminen. (8) Terveystilanteen seurantaa koskevan yhteisön toimintaohjelman (Euroopan parlamentin ja neuvoston päätös N:o 1400/97/EY(5)) mukaan alkoholinkäyttö on yksi niistä aloista, joilla terveyttä koskevia indikaattoreita voidaan ottaa käyttöön. (9) Henkilövahinkojen ehkäisemistä koskevan yhteisön toimintaohjelman (Euroopan parlamentin ja neuvoston päätös N:o 372/1999/EY(6) puitteissa toteutettavien toimien alaan kuuluvat alkoholin väärinkäyttöön liittyvät henkilövahingot, mistä saattaa olla hyötyä kerättäessä tietoja, joita tarvitaan ehdotettujen toimenpiteiden täytäntöönpanossa. (10) Komission tiedonannossa "EU:n liikenneturvallisuuden painopisteet"(7) ilmoitetaan rattijuopumuksen vähentämisen olevan yksi tärkeimpiä painopistealoja, joilla voidaan yhteisin toimin vähentää suurta kuolonuhrien määrää EU:n tieliikenteessä. Neuvosto pani 5 päivänä huhtikuuta 2001 antamissaan päätelmissä merkille moottorikäyttöisten ajoneuvojen kuljettajia koskevasta suurimmasta sallitusta veren alkoholipitoisuudesta annetun komission suosituksen, jossa mainitaan erityisenä ongelmana nuoret kuljettajat ja ajajat, ja kannusti jäsenvaltioita harkitsemaan huolellisesti kaikkia ehdotettuja toimenpiteitä. (11) Myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä annetussa Euroopan parlamentin ja neuvoston direktiivissä 2000/13/EY(8) säädetään tarkemmista säännöistä merkinnälle, jossa luetellaan alkoholijuomien ainesosat. Komissio ehdotti tätä toimenpidettä perustellen sitä muun muassa sillä, että viime vuosina markkinoille on tullut yhä useampia alkoholipitoisia juomia, jotka on koostumuksen ja esillepanon perusteella kehitetty nuorisoa varten. On tärkeää, että nuoret voisivat tuotteissa esitettyjen tietojen perusteella tietää, mitä he juovat. Alkoholijuomien merkintöjä koskeva yhteinen lainsäädäntö on lisäksi olennaista näiden tuotteiden sisämarkkinoiden laajentamisen ja säilyttämisen kannalta. (12) Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY, sellaisena kuin se on muutettuna neuvoston direktiivillä 97/36/EY(9), 15 artiklan mukaan alkoholijuomien televisiomainonnassa on noudatettava tiettyjä perusteita, joista mainitaan erityisesti alaikäisten suojelu. (13) Suositeltuja toimenpiteitä toteutettaessa on muistettava, että rajat ylittävien kaupallisten viestintäpalvelujen rajoitusten on oltava perustamissopimuksen 49 artiklan mukaisia ja niiden on tämän vuoksi oltava suhteessa niiden päämääränä oleviin yleiseen etuun liittyviin tavoitteisiin, kuten kansanterveyden ja kuluttajien suojeluun. (14) On huomattava, että päätöksiin poistaa toisesta jäsenvaltiosta lähtöisin olevia loukkaavia tuotteita markkinoilta sovelletaan tavaroiden vapaan liikkuvuuden periaatteesta yhteisössä poikkeavia kansallisia toimenpiteitä koskevan tietojenvaihtomenettelyn luomisesta tehtyä päätöstä N:o 3052/95/EY(10). Poistamispäätöksestä on ilmoitettava ja sen suhteellisuus perusteltava komissiolle, kuten päätöksessä edellytetään. (15) Valmistajia ja vähittäismyyjiä olisi kehotettava käytännesääntöjen muodossa ottamaan käyttöön tai tehostamaan itsesäänteleviä valvontatoimia ja sopimaan standardeista alkoholijuomien kaikenlaisen mainonnan, markkinoinnin ja vähittäismyynnin osalta riippumatta siitä, mitä välinettä käytetään, sanotun kuitenkaan rajoittamatta kansallisen lainsäädännön tai kansallisten toimenpiteiden soveltamista. (16) Alkoholijuomien mainonnan itsesääntelyllä, jota asiaan liittyvät tahot kuten valmistajat, mainostajat ja tiedotusvälineet kannattavat ja joka on jo käytössä useissa jäsenvaltioissa usein tiiviissä yhteistyössä valtiovallan ja kansalaisjärjestöjen kanssa, voi olla tärkeä tehtävä lasten ja nuorten suojelemisessa alkoholiin liittyviltä haitoilta. Myös nuorisojärjestöjen osallistuminen voisi olla tärkeää tässä yhteydessä. (17) Joillakin jäsenvaltioilla on olemassa tilastollista näyttöä huolestuttavista muutoksista nuorten juomakäyttäytymisessä. Näitä muutoksia ovat humalahakuisen juomisen ja runsaan alkoholinkäytön lisääntyminen alaikäisten keskuudessa, suuntaus kohti runsasta, valvomatonta alkoholinkäyttöä perhepiirin ulkopuolella entistä nuorempana, alkoholinkäytön lisääntyminen nuorten tyttöjen keskuudessa joissakin jäsenvaltioissa sekä suuntaus käyttää alkoholia yhdessä muiden päihdyttävien aineiden kanssa. Käytettävissä olevia tietoja on kuitenkin edelleen eriteltävä. (18) Yhteisössä on parannettava lasten ja nuorten alkoholinkäytöstä aiheutuvien ongelmien syitä, luonnetta ja laajuutta koskevan tutkimuksen laatua muun muassa laajemman ja johdonmukaisemman tiedonkeruun avulla. (19) Perustamissopimuksen 5 artiklan mukaisesti yhteisön toiminnan, jolla myötävaikutetaan korkean terveyden suojelun tason saavuttamiseen, on tapahduttava toissijaisuusperiaatteen mukaisesti sekä lisäksi sen periaatteen mukaisesti, että yhteisön toiminnassa ei saada ylittää sitä, mikä on tarpeen perustamissopimuksen tavoitteiden saavuttamiseksi. Suositelluissa toimenpiteissä on sen vuoksi otettava huomioon jäsenvaltioissa aiemmin toteutetut tai parhaillaan toteutettavat toimet, ja niiden on oltava suhteessa niiden päämääränä olevaan kansanterveystavoitteeseen. (20) Toteutettuja toimia on arvioitava jatkuvasti siten, että kiinnitetään erityistä huomiota niiden tehokkuuteen ja toteutumiseen niin jäsenvaltioissa kuin yhteisön tasolla, SUOSITTELEE SEURAAVAA: I Laatiessaan strategioitaan ja toteuttaessaan kansallisiin olosuhteisiinsa soveltuvia, yhteisön yhteiseen lähestymistapaan liittyviä sääntely- tai muita toimenpiteitä, jotka koskevat nuorten ihmisten ja erityisesti lasten ja nuorten alkoholinkäyttöä, jäsenvaltioiden olisi, tarvittaessa komission tuella, 1) edistettävä lasten ja nuorten alkoholinkäyttöön liittyvien ongelmien eri näkökohtien tutkimista, jotta voitaisiin paremmin määrittää ja arvioida toimenpiteet näiden ongelmien käsittelemiseksi, 2) huolehdittava siitä, että lapsille, nuorille, heidän vanhemmilleen, opettajille ja huoltajille suunnattujen kattavien terveydenedistämispolitiikkojen ja -ohjelmien kehittämiseen, toteuttamiseen ja arviointiin paikallisella, alueellisella, kansallisella ja Euroopan tasolla sisältyy alkoholikysymys; tällöin olisi korostettava erityisesti nuorten toimintaympäristöjä, kuten nuorisojärjestöjä, urheilujärjestöjä ja kouluja ja ottamalla huomioon esimerkiksi "terveyttä edistävistä kouluista" saatu kokemus, 3) tuottaa ja levittää asianosaisille näyttöön perustuvaa tietoa tekijöistä, jotka saavat erityisesti lapset ja nuoret aloittamaan juomisen, 4) edistettävä monialaista lähestymistapaa antamalla nuorille alkoholivalistusta alkoholinkäytön negatiivisten seurausten torjumiseksi; tähän toimintaan osallistuvat tarvittaessa koulutus-, terveys- ja nuorisoasioista vastaavat viranomaiset, lainvalvontaviranomaiset, alan kansalaisjärjestöt ja tiedotusvälineet, 5) tuettava toimia, joilla lisätään tietoisuutta alkoholinkäytön vaikutuksista erityisesti lapsiin ja nuoriin sekä sen yksilölle ja yhteiskunnalle aiheuttamista seurauksista, 6) lisättävä nuorten mukanaoloa nuorten terveyteen liittyvissä politiikoissa ja toimissa hyödyntämällä täysin heidän panostaan erityisesti tiedotuksen alalla, ja rohkaistava nuorten aloittamia, suunnittelemia, toteuttamia ja arvioimia erityistoimia, 7) edistettävä vanhemmille suunnatun valistusmateriaalin tuottamista tavoitteena auttaa heitä keskustelemaan alkoholista lastensa kanssa sekä tämän materiaalin levitystä paikallisverkostojen kuten koulujen, terveydenhoitopalvelujen, kirjastojen, nuorisotalojen sekä Internetin kautta, 8) kehitettävä edelleen erityisesti nuorisolle suunnattuja aloitteita rattijuopumukseen liittyvistä vaaroista, joita pitäisi korostaa erityisesti huvitilaisuuksissa, kouluissa ja autokouluissa, 9) toteutettava ensisijaisen tärkeinä toimia, joilla torjutaan alkoholin laitonta myyntiä alaikäisille, ja vaaditaan ostajaa tarvittaessa todistamaan henkilöllisyytensä, 10) tuettava varsinkin erityisten toimintamallien kehittämistä nuorten alkoholiriippuvuuden toteamiseksi varhaisessa vaiheessa ja sitä seuraavien toimenpiteiden kehittämistä tarkoituksena tämän riippuvuuden estäminen. II Jäsenvaltioiden olisi tarvittaessa ja ottaen huomioon niiden erilaiset lainkäyttöön, säännösten antamiseen ja itsesääntelyyn liittyvät ympäristöt 1) edistettävä yhteistyössä alkoholijuomien valmistajien ja vähittäismyyjien sekä alan kansalaisjärjestöjen kanssa tehokkaiden keinojen kehittämistä myynnin edistämisen, markkinoinnin ja vähittäismyynnin aloilla, jotta a) varmistetaan, että valmistajat eivät valmista erityisesti lapsille ja nuorille suunnattuja alkoholijuomia; b) varmistetaan, että alkoholijuomia ei suunnitella tai mainosteta niin, että ne houkuttelisivat lapsia ja nuoria; olisi kiinnitettävä erityisesti huomiota muun muassa seuraaviin näkökohtiin: - nuorisokulttuuriin liittyvien tyylien (kuten merkkien, aihepiirien ja värien) käyttö, - lasten, nuorten tai muiden nuorennäköisten mallien käyttö mainoskampanjoissa, - viittaukset tai mielikuvat, jotka liittyvät huumausaineiden ja muiden haitallisten aineiden, kuten tupakan, käyttöön, - yhteydet väkivaltaan tai epäsosiaaliseen käyttäytymiseen, - sellaisen vaikutelman antaminen, että alkoholinkäyttö tuo menestystä sosiaalisesti, sukupuolielämässä tai urheilussa, - lasten ja nuorten kannustaminen juomiseen, mukaan lukien halpojen alkoholijuomien myynti nuorille, - mainostaminen tai sponsorointi sellaisten urheilu-, musiikki- tai muiden erityistapahtumien yhteydessä, joihin huomattava määrä lapsia ja nuoria osallistuu toimijoina ja katsojina, - lapsille ja nuorille suunnattu tai huomattavan määrän lapsia ja nuoria tavoittava mainostaminen tiedotusvälineissä, - alkoholijuomien ilmaisjakelu lapsille ja nuorille sekä sellaisten tuotteiden myynti tai ilmaisjakelu, joita käytetään alkoholijuomien myynnin edistämiseen ja jotka voivat vedota erityisesti lapsiin ja nuoriin; c) kehitetään tarvittaessa tarjoilijoille ja myyntihenkilöstölle tarkoitettua erityiskoulutusta, joka liittyy lasten ja nuorten suojeluun ja olemassa oleviin luparajoituksiin nuorille myytävän alkoholin osalta; d) annetaan valmistajille mahdollisuus saada etukäteislausunto tuotteesta ennen sen markkinoimista tai siihen investoimista sekä lausunto markkinointikampanjoista ennen niiden varsinaista aloittamista; e) varmistetaan, että sellaisia tuotteita koskevat valitukset, joiden mainonnassa, markkinoinnissa tai jälleenmyynnissä ei ole noudatettu a ja b kohdassa tarkoitettuja periaatteita, voidaan käsitellä tehokkaasti, ja että tällaiset tuotteet voidaan tarvittaessa poistaa myynnistä ja kyseiset sopimattomat markkinointi- tai mainontakäytänteet voidaan lopettaa, 2) kehotettava alkoholijuomien valmistajia ja elinkeinonharjoittajia edustavia järjestöjä sitoutumaan edellä mainittujen periaatteiden noudattamiseen. III Jäsenvaltioiden olisi pyynnöstä raportoitava komissiolle suositeltujen toimenpiteiden täytäntöönpanosta, tarvittaessa kansanterveyttä koskevan toimintaohjelman yhteydessä, jotta ne edistäisivät tämän suosituksen seurantaa yhteisön tasolla, KEHOTTAA KOMISSIOTA YHTEISTYÖSSÄ JÄSENVALTIOIDEN KANSSA 1. tukemaan jäsenvaltioita niiden pyrkimyksissä panna täytäntöön nämä suositukset erityisesti keräämällä ja hankkimalla asiaan liittyvää vertailukelpoista tietoa ja helpottamalla tiedon ja parhaiden käytäntöjen vaihtoa; 2. edistämään lisätutkimuksia yhteisön tasolla erityisesti lasten ja nuorten alkoholinkäyttöön liittyvistä asenteista ja vaikuttimista sekä seurata meneillään olevaa kehitystä; 3. seuraamaan, arvioimaan ja valvomaan tilanteen kehittymistä ja toteutettavia toimenpiteitä jäsenvaltioissa ja yhteisön tasolla sekä varmistamaan tässä yhteydessä jatkuva, rakentava ja jäsennelty vuoropuhelu kaikkien asiaan liittyvien tahojen kanssa; 4. raportoimaan ehdotettujen toimenpiteiden täytäntöönpanosta jäsenvaltioiden toimittamien tietojen perusteella viimeistään neljännen vuoden päätyttyä tämän suosituksen antamispäivästä, ja sen jälkeen säännöllisesti, sekä tarkastelemaan sitä, missä määrin ehdotetut toimenpiteet ovat tehokkaita, ja pohtimaan tarkistusten tai lisätoimien tarpeellisuutta, ja 5. hyödyntämään täysimääräisesti kaikkia yhteisön politiikkoja, erityisesti kansanterveyttä koskevaa toimintaohjelmaa, tämän suosituksen sisältämien asioiden käsittelemiseksi. Tehty Luxemburgissa 5 päivänä kesäkuuta 2001. Neuvoston puolesta Puheenjohtaja L. Engqvist (1) 16.5.2001 annettu lausunto (ei vielä julkaistu virallisessa lehdessä). (2) EYVL C 184, 23.7.1986, s. 3. (3) EYVL C 337 E, 28.11.2000, s. 122. (4) EYVL L 95, 16.4.1996, s. 1. (5) EYVL L 193, 22.7.1997, s. 1. (6) EYVL L 46, 20.2.1999, s. 1. (7) EYVL L 43, 14.2.2001, s. 31. (8) EYVL L 109, 6.5.2000, s. 29. (9) EYVL L 202, 30.7.1997, s. 60. (10) EYVL L 321, 30.12.1995, s. 1.